Update: 9:56AM ME na sabolo na yasana o Ra e na vanua o Viti e na vuku ni kena vakayacori na veivakararamataki ena gauna oqo.
Oqori na veika e vakaraitaka ko Nai Talatala Samuela Koroi, na i liuliu ni veivakalotutaki ni Lotu Wesele e Viti kei Rotuma e na nona veivuke tiko e na kena vakaycori na bula ni veivakavoui kei na veivakararamataki ena loma ni yasana o Ra.
Au nuitaka ni na yaco me sabolo na yasana o Ra e Viti ka rawa ni ra vuli mai kina na vo ni veiyasana qo me ra na vakamurimuria na veika esa vakacagau tiko qo, e kaya o Talatala Koroi.
E kuria ni sa tu vakarau na yasana o Ra e na nodra veiqaravi e na vuku ni tuvatuva esa nakinaki ka cavui kalawa kina na yasana vakabibi na kena tarai na bula yadudua kei na tabei cake ni bula vakayalo.
Era sa veisiko ka curu vale tale tikoga o ira na dauveiqaravi bole ka ra biuta tu yani na nodra vuvale e na vuku ni veiqaravi bibi qo, e kaya o Talatala Koroi.
E vakaraitaka o Ilitomasi Vana na mata ni Tikina o Navitilevu e na nona vakavinavinaka vakalevu kina valenivolavola ni yasana e na kena tokoni tiko na kena vakararamataki na yasana o Ra e na kena vakayacori tiko qo na vakatatabu me tolu na vula.
Au vakavinavinaka sara vakalevu e na valenivolavola ni yasana ka vaka kina na veitabana ni matanitu e na nomuni veitokoni tiko e na cakacaka bibi qo, e kaya o Vana.
E tomana o Vana ni kilai tu ni yasana dravudravua duadua o Ra ka levu kina na basu lawa ia esa tuvana qo e dua na i tuvatuva na Lotu Wesele e Viti kei Rotuma e na kena tovolei tiko me wali na leqa qo kei na i nakinaki qo me tomani tiko me yacova na yabaki 2017.
Na kena mai vakayacori qo na vakawaqa cina e na veitikotiko kei na veikorokoro ena qai laki vakaoti na kena soqo e na Davui Park mai Rakiraki ena i ka 10 ni Okosita ka me ra na laki sotasota kece kina na veicina ka ra taubaletaki tiko mai e na loma ni tikina levu e va, e kaya o Vana.
Na i tuvatuva qo e kaya o Vana ni na waqa tiko na cina qo e na veivalenilotu e na yasana o Ra me na yacova na i ka 4 ni siga ni vula o Me e na yabaki 2017.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn